**Årsplan for dansk i 2. klasse 2024/2025**

**Kære forældre og elever i 2 klasse**

Det har været en dejlig start på det nye skoleår.

Sidst i denne årsplan kan I finde en oversigt over de emner og materialer, jeg forventer at vi anvender.

**Læsning:** Læsehastigheden skal holdes ved lige eller øges, derfor er det fortsat vigtigt at alle læser i mindst 20 minutter hver dag. Gå meget gerne på biblioteket og find bøger der passer i sværhedsgrad og som interesserer jeres barn.

I skolen vil eleverne både skulle læse selvstændigt, sammen med en makker eller højt for mig. Det vil altid være muligt at låne en bog af mig til den individuelle læsning.

**Skriftlighed og håndskrift:** Den skriftlige fremstilling er en vigtig måde at udtrykke sig på. Vi skal arbejde med forskellige genrer indenfor skrivning og der vil være skriftligt arbejde til alle vore emner.

Enkelte elever skal ligeledes arbejde mere med deres håndskrift, som ud over at være personlig også skal være hurtig og letlæselig.

**Stavning og grammatik:** Arbejdet med stavning og grammatik tænkes ind i de forløb, vi laver.

Der vil være skriftlige opgave, der skal afleveres til mig. Her er der fokus på håndskrift, at alle lyde i ordene medtages og at der sættes punktummer. Efterhånden vil eleverne skulle arbejde med retstavning og staveregler. Hver elev arbejder her på deres eget niveau.

Vi vil arbejde med de 120 mest brugte ord. Dette arbejde vil primært foregå som diktatord, der skal øves jævnligt.

Vi skal skrive egne bøger, der bygger på den enkelte elevs liv, viden og erfaringer.

Vi gennemgår ordklasserne: substantiver, verber, adjektiver og egenavne.

**Mundtlig dansk og det talte sprog:** Litteraturarbejdet vil vi lave gennem højtlæsning af billedbøger, tekster vi selv læser eller levende billeder. Eleverne skal bruge egne betragtninger og overvejelser i forbindelse med de emner vi berører. Disse vil komme frem gennem samtaler, klassediskussioner og mundtlige fremlæggelser. Jeg vil løbende have et fokus på opbygning af ordforråd og begrebsforståelse.

**Undervisningsmetoder:** Undervisningsformen vil skifte mellem klasseundervisning, gruppe- og pararbejde og individuelt arbejde. Jeg vil bruge øvelser fra **Cooperative Learning** samt andre læringsmetoder, hvor eleverne får mulighed for at bevæge sig i undervisningen.

**Evalueringsformer:**

* Forskellige typer skriftlige opgaver
* Genfortælling, med-digtning og samtale
* Diagnosticerende tests

**Differentiering:** I det skriftlige arbejde er der mulighed for at differentiere i forhold til de krav jeg stiller den enkelte elev. Det vil også være tilfældet i mundtlig dansk, hvor jeg vil bestræbe mig på, at spørgsmålene tilpasses den enkelte elev, så udfordringerne bliver forskellige, når behovet er der.

**Kristendom:** I henhold til folkeskoleloven er vi forpligtede til at undervise i Kristendomskundskab. Eleverne skal i faget kristendomskundskab tilegne sig viden og færdigheder, der gør dem i stand til at forstå og forholde sig til den religiøse dimensions betydning for livsopfattelsen hos det enkelte menneske og dets forhold til andre.

**Fælles materiale:**

I årets løb arbejder vi med fællesmaterialer. Det vil være de uger, hvor der i nedenstående skema ikke er nævnt noget, men kan også være sideløbende med det emne/tema der står nævnt.

Vores fællesmaterialer er følgende:

**Den første læsning 2 – læsebogen** **og arbejdsbogen**: Materialet består af otte afsluttede historier á otte kapitler med tilhørende opgaver i Arbejdsbogen. Historierne er af stigende sværhedsgrad. Det er vigtigt, at eleverne læser højt hver dag, og at de selv læser hele teksten.

Igennem Læsebogen er der en indre progression inden for kompetenceområdet læsning, bl.a. i forhold til antal ord i de enkelte kapitler og historier. Desuden udvides elevernes ordbank. Teksterne er skrevet i datid, og elevernes evne til at udnytte en avanceret lydstrategi i ord med betingede udtaler udvikles. De sproglige temaer, som eleverne stifter bekendtskab med, er anført ved de enkelte historier, når de introduceres.

Formålet med Læsebogen og de dertil hørende sproglige øvelser samt skrive- og staveøvelser er, at eleverne træner deres læsefærdighed og får konsolideret deres læsning på et avanceret lydligt grundlag.

**Fri fantasi – læs og forstå fiktion:** en serie, der præsenterer eleverne for læsestrategier og fiktionstekster, der støtter dem i udviklingen af deres læseforståelse og giver dem redskaber til at analysere og fortolke fiktive tekster. Formålet er, at eleverne lærer, hvordan de kan blive aktive fiktionslæsere.

**Tjek på dansk**

Sproglig opmærksomhed og ordkendskab er et gennemgående fokus, ligesom der er rigelige skriveanledninger.

*Tjek på dansk i anden* består udover arbejdsbogen af ekstra arbejdsark med aktiviteter, der understøtter kapitlernes faglige fokus, registreringsark og ekstraopgaver til hvert kapitel.

**Oversigt over uger og emner, hvor vi også arbejder med andet end fællesmaterialer:**

|  |  |  |
| --- | --- | --- |
| **Uge** | **Emne** | **Læsning og skriftlig fremstilling** |
| **33, 34** | **Sommerferiebog**  **Den første læsning**  kapitelbøger | Vi arbejder med læsning og skriftlige opgaver |
| **41** | **Emneuge: Tro og livsfilosofi (mandag-torsdag)**  **8/10 teaterbesøg**  **11/10 Big Run Day** | Vi arbejder med enkle fortællinger, som kan hjælpe os med at filosofere om livet. Blandt andet fortællingen om den lille prins.  **Den lille prins.** Anemoneteateret  Vi løber omkring søen ved planetariet. |
| **44** | **31/10 Halloween** | Hyggelig – uhyggelig dag – hvorfor fejrer vi Halloween |
| **45, 46** | Børnenes Ulandskalender 2024.  **Biira og leoparden** af **Anne Sofie Hammer.**  masser af gode opgaver, film, læsning, gode web-værktøjer og kreativitet. | Udenrigsministeriet laver i samarbejde med Danida hjælpearbejde for børn i 3. lande.  I år foregår det i Uganda  – vi læser og lærer om landet og om børns vilkår.  **Årets projekt:** WWF Verdensnaturfonden støtter børn og unge i at beskytte og genopbygge naturen i Ugandas bjerge. |
| **48** | **29/11 klippe-klister-dag** | Vi klipper pynt til klassen |
| **49, 50, 51** | **Jul i grævlingeskoven**  **11 /12 teaterbesøg** | Materiale om glæde og hjælpsomhed  **Når du ser et stjerneskud**. Anemoneteateret |
| **3, 4, 5** | Digitale medier |  |
| **6** | Uge seks | Vi arbejder med emner fra **Fagportal for sundheds- og seksualundervisning** |
| **10, 11, 12, 13** | Ole Lund Kirkegaard | Vi arbejder med bogen Lille Virgil og andre af OLK´s tekster. |
| **18, 19, 20** | sommerfugle | Tværfagligt dansk, natur/teknologi og billedkunst |
| **Sidst i maj** | lejrskole |  |
| **26** |  | Vi rydder op og flytter til vores nye lokale |

Hvis I ønsker yderligere information om arbejdet med Den første læsning, kan det læses på de vedhæftede sider.

Planen er med forbehold for ændringer.

Jeg glæder mig til et skønt skoleår med jeres børn og til et godt samarbejde med jer.

Hilsen Ninna Hansen